Aalborg Teater har slået stillingen op som teaterdirektør. Teaterdirektøren skal overtage efter Hans Henriksen, der har stået i spidsen for Aalborg Teater siden 1. august 2015, hvis han da ikke genansættes.

Aalborg Teater skal have ny direktør fremgår det af et opslag på rekrutteringssitet curia.dk. Teatret søger efter alt at dømme en kandidat til at overtage direktørtjansen fra 1. august efter Hans Henriksen, men der er også den mulighed, at Hans Henriksen bliver genansat. Stillingen er offentlig, og den skal derfor slås op. Det skal den også, hvis Aalborg Teater vil genansætte Hans Henriksen. I jobopslaget skriver Aalborg Teater blandt andet, at den nye teaterdirektør forventes at engagere sig i teatrets arbejde for at opføre et nyt teater i Aalborg. Jobbet som teaterdirektør skal besættes fra august næste år, men den nye teaterdirektør vil allerede blive tilknyttet som konsulent fra september i år med henblik på at hjælpe med at udvælge, hvad der skal på de skrå brædder i sæsonen 2023-2024. Der er cirka 80 fastansatte medarbejdere på Aalborg Teater, og teateret har besøgstal i omegnen af 85.000 gæster i løbet af en sæson.